ગુજરાત વિધાનસભાની ચૂંટણીમાં મંગળવારે તા.૧૪મીએ જાહેરનામુ બહાર પડવાની સાથે પ્રથમ તબક્કાનાં મતદાન માટે ઉમેદવારી ફોર્મ ભરવાની પ્રક્રિયા શરૃ થઈ ચૂકી છે. સૌરાષ્ટ્ર અને દક્ષિણ ગુજરાતની ૮૯ સીટ માટે ચૂંટણીનો માહોલ હવે જોર પકડી રહ્યો છે. આ વખતની ચૂંટણીમાં અગાઉ ન જોયા હોય તેવા દાવપેચ અને દૃશ્યો જોવા મળી રહ્યા છે. સૌથી વધુ ચર્ચા તો રાજકીય નેતાઓ મત માટે મંદિરોનાં પગથિયા ઘસી રહ્યા છે તેની અને છેલ્લા પાંચ વર્ષમાં કયારેય જે શેરીઓ કે ઘરે ના ગયા હોય તેવા નેતાઓ ઘરે ઘરે જઈને સેલ્ફી અને ફોટા પડાવી રહ્યા છે તેની ચાલી છે.